Gumball 3000: Russer stoppet av UP i minst 158 km/t
– Vedkommende ble stoppet av en sivil patruljebil i nærheten av Follo. Da hadde vi kjørt etter ham en stund for å foreta fartsmåling. Vi har rekonstruert hele kjøreturen og endte opp med 158 km/t i 100-sonen. Men sjåførene mine forteller om langt høyere hastigheter enn det. Så han har fått godt betalt for målingen, sier distriktsleder i UP Stein-Olaf Røberg til VG. Distriktslederen forteller videre at personen nå er fratatt førerkortet og får et forelegg på 20.000 kroner. – Han kjørte en Audi A7 – en blodtrimmet sak. Penger har han sikkert nok av, men det å miste førerkortet i 9-12 måneder svir nok mer. – Hva tenker UP om Gumball? – Vi syns lite om et arrangement hvor målet er å komme seg så fort som mulig fra A til B. Så lenge de holder seg innenfor lovverket er det greit, men det ser ikke ut til å være tilfellet. Dette er en skikkelig ego-tripp. Og det er akkurat slike biler vi ikke vil ha på veien, sier Røberg. BAKGRUNN: Dette er Gumball – kjendisfest på fire hjul· The Gumball 3000 er et årlig internasjonalt veirally som foregår på offentlig vei med forskjellige ruter rundt hele verden hvert år. · Løpet ble grunnlagt i 1999 og er en årlig oppføring av 120 eksotiske og kraftfulle sportsbiler. Imidlertid har flere andre type biler deltatt, for eksempel er politibiler og bobiler blitt sett. · Rallyet er ikke et alvorlig løp i tradisjonell forstand av rallyløp – det er ingen premie for å være raskest eller noen offisiell tidtaking av noe slag. Arrangørene understreker at det ikke er en konkurranse, men kun et billøp for å oppleve verden. · Løpet har imidlertid mottatt kritikk og er blitt latterliggjort. Noen mener at løpet bare er en unnskyldning for kjendiser til å kjøre uvørent. Mange deltakere har blitt bøtelagt, fått bilene sine konfiskert eller blitt fengslet for fartsovertredelser. · En hendelse i Makedonia i 2007 resulterte i at to personer som ikke var med i løpet omkom. Resten av rallyet ble avlyst. Kilde: Wikipedia Gumball 3000 har også kjørt gjennom Sverige. Det svenske politiet sier til VG at de ikke har opplevd noen store problemer i Sverige. SE BILDENE: Gumball-bilene i Oslo – Vi har stoppet én bil som har kjørt for fort. Etter hva jeg kan se virker det som det ellers har gått bra, sier vakthavende i politiet i Sverige, Jonas Palm, til VG og fortsetter: – Vi har hatt trafikkpoliti utplassert i dag, og har ikke hatt noen større sikkerhetsutfordringer. Men i løpet av mandagen har politiet i Sverige lagt ut på Facebook at tre personer er mistenkt for fyllekjøring, mens to er stoppet for å ha kjørt uten førerkort.Også kollektivtrafikken i Oslo har blitt skadelidende av arrangementet. – Mangelfulle sperringer og store folkemengder har skapt problemer, spesielt for trikken. Det førte faktisk til at Ruter valgte å innstille deler av linjen i området, sier operasjonsleder André Kråkenes til VG før han legger til: – Etter vårt syn har arrangøren gjort en dårlig jobb med tanke på sikkerhet og sperringer, hvilket er noe vi må ta opp i evalueringen av arrangementet, sier operasjonslederen. Ruters pressevakt, Øystein Dahl Johansen forteller at driftssjefen i Ruter besluttet å omdirigere linje 12. – Vi fikk de første meldingene cirka 17.30 om mye folk i området. Saken ble vurdert fortløpende frem til 19.04 og da vurdert dit hen at det ble for usikkert å kjøre trikken. Rett og slett på grunn av for mange menesker som var ute i trikketraseen. – Det gjøres en løpende vurdering utover kvelden, men vi håper på å være i gang innen arrangementer slutter (23.00, journ. anm.). Linje 12 er innstilt fra holdeplassene Christiania torg, Kontraskjæret, Aker Brygge og Ruseløkka. Trikken er nå omdirigert via Nasjonalteateret. – Vi må bare beklage til de kollektivreisende. Men vi skulle gjerne hatt beskjed av arrangøren. Jeg vil anbefale folk å gå inn på Ruter.no for siste nytt. Der er alt oppdatert, avslutter Dahl Johansen. Ved 21.30-tiden måtte Oslo-politiet tilbake til Aker Brygge. Da skapte luksusbilene og tilskuerne fortsatt såpass mye kaos at både et parkeringshus og flere veier i området var sperret. Oslo-politiet vil foreløpig ikke si om kaoset vil få noen konsekvenser for Gumball-arrangøren. – Det som har skjedd nå i kveld tar vi med oss inn i evalueringen av arrangementet, sier Kråkenes. Bilene vil stå i Oslo over natten. Mandag morgen fortsetter sirkuset i retning København. Det har ikke lykkes VG å få en kommentar fra arrangøren av løpet søndag.
En russisk-kypriotisk deltaker i luksusbilrallyet Gumball 3000 ble stoppet av UP søndag kveld for råkjøring.